stanford-oval/wikipedia huggingface dataset:
שתילי אריה
הערות שוליים

↑  א"מ זילברברג, האיש ופעלו: קווים ותווים לדמותו של הרב יהודה אריה גולדקנופף, ירושלים: מרכז פדגוגי שתילי אריה, תש"נ (הספר בקטלוג ULI)
↑  חבר הכנסת יצחק גולדקנופ, באתר הכנסת
↑  יקירי ירושלים לשנת תשע"ח, באתר עיריית ירושלים
↑  עונות השנה, ירושלים: שתילי אריה - מכון ומרכז פדגוגי, תשנ"ד (הספר בקטלוג ULI)
↑  רשת גני הילדים ומעונות יום בית יעקב; שתילי אריה, מצב רוח: מתרגשים ונהנים עם צב הצבעים, ירושלים: שתילי אריה - מכון ומרכז פדגוגי, 2020
↑  פונץ' מחפש חבר, ירושלים: אסתי הס, פתחיה ושתילי אריה, 2020 (הספר בקטלוג ULI)
↑  שר הרווחה חיים כץ סייר במפעלות החינוך | מהעיתונות, באתר פתחיה, ‏11 במאי 2017
פסגות סניף ירושלים
אמנון וולף

| --- | --- |

אמנון וולף, 2017
 לידה:  21 ביולי 1971 (בן 53) חיפה, ישראל 
 מדינה:  ישראל 
 תקופת הפעילות:  מ-1990
 עיסוק:  מדבב, שחקן
 מקום לימודים:  בית הספר הריאלי העברי בחיפה 
 פרסים והוקרה:  פרס התיאטרון הישראלי 
 פרופיל ב-IMDb
 
אמנון וולף, 2009
אמנון וולף (מימין) סשה דמידוב (באמצע) ואפרת בן צור (משמאל), בהצגה "כפר", תיאטרון גשר, 1996
אמנון וולף ויבגניה דודינה בהצגה "אוכלים", תיאטרון גשר, 1999
אמנון וולף (נולד ב-21 ביולי 1971) הוא שחקן ומדבב ישראלי.
ביוגרפיה

אמנון וולף נולד לפרופ' דן וולף, והוא נכדו של איש השומר צבי וולף.
למד בבית הספר הריאלי בחיפה ובהמשך למד בסטודיו למשחק ניסן נתיב.
וולף שיחק בסדרות טלוויזיה, ובהן "שכונה", "טירונות", "הפוך", "משפחה וחצי", "101 (מד"א)", "המכון", "מיי פירסט סוני", "קין", "הוא והיא" (לצד אסנת חכים), "בני בני ילד רע", "עד החתונה", "האי" ו"מבצע קיפוד". כמו כן השתתף כשחקן אורח בסדרות ״שמש״, "החבר'ה הטובים", ״החיים זה לא הכל״, ״החברים של נאור״, ״פרודים״, ו״קופה ראשית״. וולף הופיע גם בסרטים, בהם: "ההסדר", "החברים של יאנה", "איש החשמל" ו"NO אקזיט". הוא הופיע בסדרות ותוכניות קומיות, דוגמת: "בוא לא נדבר על זה", "ים - יבשה - ים" (של אייל דורון) ו"של מי השורה הזאת?".
מאז 1997 ועד סוף העשור הראשון של המאה ה-21 שיחק בתיאטרון גשר. שיחק בהצגות "טרטיף", "שלוש אחיות", "עיר - סיפורי אודיסה" (על הופעתו בה זכה בפרס התיאטרון הישראלי כשחקן המבטיח לשנת 1999), "כפר", "אוכלים", "חלום ליל קיץ", "העבד", "נישואי פיגרו", "מומיק" ו"איש הכריות".
בשנת 2007 השתתף בסרט הטלוויזיה "וסרמן איש הגשם".
בשנת 2008 גילם את חתולי בסדרה "דני הוליווד".
בשנת 2009 הצטרף לצוות ההצגה "תורת היחסים" שכתב וביים אייל דורון, המופיעה ב"צוותא". בהצגה הוא מגלם גבר נשוי, שהוא ואחיו (שי אביבי) מפתחים אובססיה כלפי אותה צעירה פתיינית (בגילומה של טלי שרון).
בשנת 2010 שיחק בסדרה עספור. בשנת 2011 שיחק בתיאטרון מופע במחזה "שכנים". בשנת 2012 גילם את עמיקם בסדרת הטלוויזיה "מקס ומוזה" ששודרה בערוץ לוגי.
ב-2013 התמודד למועצה המקומית פרדס חנה-כרכור עם מפלגת "מושבה חדשה".
ב-2015 שיחק בתפקיד ראשי בסרטו של אמיר י. וולף "ציפורי חול" ובסרט "קאפו בירושלים" בבימויו של אורי ברבש.
בסוף 2015 ובמהלך 2016 שיחק במחזה "מה עושים עם ג'ני?" בתיאטרון הבימה.
ב-2016 שיחק בתפקיד ראשי בהצגה "אשה בורחת מבשורה" על פי ספרו של דויד גרוסמן, ואף שיחק בסדרת הנעורים "סוסי פרא" שמשודרת בערוץ זום. ובתפקיד שולץ ראש המוסד בסדרה "שכונה". באותה שנה שיחק בסרטו של דורון ערן "סנאפשוט".
ב-2017 גילם את אמיר ב"ראש גדול", ובערוץ הופ! גילם את מישה השליח ב"מולי וצומי".
ב-2017 השתתף בסרט הטלוויזיה "האיש שניסה למנוע מלחמה / נסיונותיו של לוי אשכול למנוע את מלחמת ששת הימים". את הסרט ביים גדעון גנני. את דמותו של לוי אשכול גילם דב גליקמן, ולצידו גילם וולף את דמותו של יצחק רבין. הדרמה שודרה בערוץ הציבורי.
ב-2017 כיכב בתפקיד הראשי במחזה "ספינינג", שנכתב בהשראת "הקומה הראשונה", מתוך הספר "שלוש קומות" מאת אשכול נבו בתיאטרון הבימה. וולף גם השתתף בכתיבת המחזה יחד עם נבו ועם עירית הורביץ לוז.
בנוסף לכך, שיחק בסדרת הטלוויזיה "כדברא" ובסדרה "שאטו עין כרם". ב-2018 שיחק בסרטו של דניאל מן "מוצא אל הים".
ב-2019 שיחק בסדרת הטלוויזיה המשודרת בכאן 11 "אבא משתדל". באותה השנה החל לגלם את המח"ט בונדי (לסירוגין עם יואב דונט) במחזמר "גבעת חלפון אינה עונה" המבוסס על הסרט של הגשש החיוור בתיאטרון הבימה.
ב-2020 גילם את איתן ברק בסדרת הנוער "התחנה".
ב-2022 גילם את כוכבי, ראש השב"כ, בעונה השלישית של "כפולים".
החל מ-2023 מגלם את הקטור ג'רום בסדרה "כראמל".
החל מ-2024 מגלם את ד"ר אליעד קוטלר בסדרה "חולי אהבה".
ביוגרפיה > קריירת דיבוב

הדיבוב הראשון שלו היה קולו של הסטון הנחש בסרט "הקסם של אלה" משנת 2004. החל מאמצע שנת 2005, החל לדבב בתפקידים מרכזיים בסדרות טלוויזיוניות ובסרטים. בין היתר תרם את קולו לסדרות ולסרטים: "גלקטיק פוטבול" (ארץ'), "רובוטריקים סייברטרון" (אובר-הול), "רובוטריקים אנימייטד" (באלקהד ובלוויצווינג), "דרגון בול Z: עץ העוצמה" (טורלס), "קונג פו פנדה" ו"קונג פו פנדה 2" (מאסטר מנטיס), "קים פוסיבל" (ד"ר דראקן וסניור סניור), "החמישייה הסודית", "טוני הוק: בום בום סאבוטז'", "אלרגי למפלצות", "בקוגן", "שירי אוהבת ללמוד", "המחליפים", "קסם של הורים" (יורגן פון חנק ומר טרנר), "מפלצות נגד חייזרים" (החוליה החסרה), "מראה מראה: הסיפור האמיתי" (הנסיך), "בובספוג מכנסמרובע" (פלנקטון בסרט, מר קראב בעונה הרביעית), "טינקרבל והאוצר האבוד" (הפיה גארי), "ג'ימי קול" (לושיוס היינוס השביעי), "גרוויטי פולס" (סטן פיינס), "אי המטמון" (דוקטור ליווסלי), באו באו באבי (בובו), "טינקרבל וסוד הכנפיים", "דובוני אכפת לי: ברוכים הבאים לארץ אכפתיה", "טינקרבל: תחרות אפייה", "דובוני אכפת לי ובני דודים", "סמי הכבאי" (מייק פלאד וצ'ארלי ג'ונס), ג'רונימו סטילטון (ג'רנימו), מרטין על הבוקר, מעמקים, "יו יו האקושו", "טון מרטי", "נארוטו", חבורת הגופים, תפוס ת'פטיש, "נאדי הבלש בארץ הצעצועים", "ליגת הצדק בפעולה", "אנגרי בירדס - הסרט 2", המופלאה: הרפתקאות ליידי באג, "גוסט פורס", "ספיידי וחבריו המופלאים", "אולף מציג", "בית הספר לוויקינגים", "קים פוסיבול: כה הדרמה" "פוקימון אופקים" ועוד.
חבריו יורם יוספסברג, שמחה ברבירו, וגלעד קלטר התאחדו איתו למדבבים ראשיים באולפני אלרום.
הערות שוליים

↑  "האיש שניסה למנוע מלחמה, / נסיונותיו של לוי אשכול למנוע את מלחמת ששת הימים", יו-טיוב
| --- | --- |
בקרת זהויות :  NLI: 987007385695505171  GND: 1062051823  VIAF: 31152199195514280176   WorldCat (עם VIAF): 31152199195514280176
איל קיציס

| --- | --- |

איל קיציס מנחה את התוכנית "האם אתה חכם יותר מתלמיד כיתה ו'?", 2007
 לידה:  7 בינואר 1969 (בן 56) ישראל קריית אונו, ישראל
 מדינה:  ישראל 
 תקופת הפעילות:  מ-1993
 בן או בת זוג:  טלי מורנו 
 מספר צאצאים:  3
 פרופיל ב-IMDb
 
איל קיציס (נולד ב־7 בינואר 1969) הוא שחקן, קומיקאי ומנחה טלוויזיה ישראלי, ידוע בעיקר כמנחה תוכנית הסאטירה ארץ נהדרת מאז תחילת שידוריה ב-2003.
ביוגרפיה

קיציס גדל בקריית אונו. את שירותו הצבאי החל בקורס טיס, וכעבור שנה הודח עקב בעיות רפואיות ועבר לשרת ביחידת השליטה המרכזית של חיל האוויר בקריה. לאחר שחרורו מצה"ל, השלים תואר ראשון במגמת תקשורת במסלול האקדמי מכללה למנהל, למד שנה אחת בסטודיו למשחק ניסן נתיב.
קריירה

קיציס עבד כקופירייטר במשרד הפרסום גיתם BBDO. הוא החל את דרכו בתקשורת בשנת 1993, כמנחה בטלוויזיה החינוכית בתוכניות "זומביט" ו"תיק-תק". באותם ימים החל להופיע גם כסטנדאפיסט במועדון הסטנד-אפ הוותיק "קאמל קומדי קלאב". במקביל כתב את פינת ההומור במדור "ציפורה" של עיתון "חדשות" ולאחר מכן "העיר". לאחר שסיים את עבודתו בעיתון, הוא הוציא יחד עם דנה דרבינסקי ספר בדיחות בשם "אחד, לא חשוב מאיזה עדה" (1999). פריצתו הגדולה של קיציס התרחשה בשנת 1999 כשהנחה את התכנית "חיים משוגעים", ולאחר מכן הנחה עם טל פרידמן את תוכנית האירוח ההומוריסטית "חלומות בהקיציס", ששודרה במסגרת שידורי קשת בערוץ 2. במקביל הנחו השניים  תוכנית רדיו בשם "ציפורי לילה שרוטות" בגלי צה"ל.
עם עליית ערוץ ביפ ב־HOT, החלו קיציס ופרידמן להופיע ב"לגעת באוכל" (2001), תוכנית פרודיה על טלנובלות, ולאחר מכן ב"החטא ועונשו" (2002), שעשועון טלוויזיה הומוריסטי. בנוסף הנחה קיציס בביפ את התוכניות "הדרבי הגדול" (2003) עם אלי ומריאנו ואת "האקדמיה לצחוק" (2004) עם עלמה זק.
בשנת 2003 החל להופיע בתפקידו המוכר ביותר: מנחה תוכנית הטלוויזיה הסאטירית "ארץ נהדרת", בתחילה לצד טל פרידמן, אורנה בנאי, אלי פיניש, מריאנו אידלמן, דב נבון ועלמה זק, ובהמשך עם קומיקאים נוספים, ובהם אסי כהן, יובל סמו, מאור כהן, שני כהן, ערן זרחוביץ', ירון ברלד, רועי בר נתן, ליאת הר לב ותום יער. התוכנית זכתה להצלחה, הן מצד המבקרים והן מצד הקהל. קיציס גם שימש בעונות הראשונות כקריין בסרטונים של הסדרה, ולעיתים רחוקות אף גילם דמויות במערכונים, ביניהן הנסיך ויליאם ויהונתן גפן.
בקיץ 2007 החל להנחות בערוץ 2 את שעשועון הטלוויזיה "האם אתה חכם יותר מתלמיד כיתה ו'?". באוגוסט 2007 שיתף פעולה עם טל פרידמן בתוכנית הידע "הידוענים" בערוץ לוגי, שבה גילם את דותן פרומר, עורך הסדרה ומעריץ נלהב של שנות ה־80, וכן דמויות פיקטיביות המקורבות לידוענים, כמו גברת גילה, אשת החברה הגבוהה, דוקטור וינר, סגן־אלוף קיש, מאיה ורדית המעריצה הסדרתית ועוד.
בשנת 2010 גילם את אלוהים בסרט של חבורת "ארץ נהדרת" "זוהי סדום", ושיחק בתוכנית "מעצר בית" יחד עם טל פרידמן.
בשנת 2011 השתתף בתוכנית סאטירה נוספת עם טל פרידמן, "גם אנחנו רוצים תוכנית תחקירים".
בקיץ 2014 הנחה תוכנית אירוח בשם "תכנית קיציס" בערוץ 2, בערבי שבת.
ב־2016 הנחה את התוכנית "עוד כותרות" (תכנית ספין אוף לפינת החדשות שלו מ"ארץ נהדרת").
ב־2017 הנחה שעשועון טריוויה בשם "מי יכול על ישראל" במסגרת שידורי קשת בערוץ 2.
באפריל 2019 פתח ערוץ יוטיוב בשם "קיציס", ובו החל לפרסם סרטונים קומיים במגוון נושאים.
בשנת 2003 החל קיציס לשמש הפרזנטור של חברת "קווי זהב". הוא נשאר בתפקיד גם לאחר שהחברה עברה שינויי בעלות ושינויים מבניים, ובשל כך היה הפרזנטור של חברת "פרטנר", עד לשנת 2020.
בשנת 2019 חזר קיציס לקיים מופעי סטנדאפ בתיאטרון הבימה.
בשנת 2021 השתתף בתוכנית הטלוויזיה "השמרטפים" בכאן חינוכית.
החל משנת 2021 קיציס הוא הפרזנטור של חברת כלל ביטוח.
חיים אישיים

היה נשוי לדלית ויכסלבאום, יחצ"נית ערוץ 10 ואחותה התאומה של מגישת הטלוויזיה שרון כידון. ב-2009 נישא בשנית, למגישת החדשות טלי מורנו. לזוג שני בנים ובת, והם מתגוררים בהרצליה.
קיציס מתנדב בעמותת "חיים" – למען ילדים חולי סרטן בישראל.
הוא חובב ספורט, אוהד את קבוצת הפועל תל אביב ואף שידר משחקי טניס בערוץ הספורט.
קיציס התפקד למפלגת העבודה, והביע את תמיכתו הפומבית במפלגה בריאיון עימו לקראת בחירות 2013.
פילמוגרפיה > סרטים וסדרות

| שנה | סרט/סדרה | דמות |
| --- | --- | --- |
| 1993 | עניין של זמן | חייל, חבר של גיא |
| 1993 | זומביט | מנחה |
| 1993 | תיק-תק | מנחה |
| 1999 | חיים משוגעים | מנחה |
| 1999-2003 | חלומות בהקיציס | מנחה |
| 2001 | לגעת באוכל | דמויות שונות |
| 2002 | החטא ועונשו | דמויות שונות |
| 2003 | הדרבי הגדול | מנחה |
| 2003 | לא נפסיק לצחוק |  |
| 2003 | רק בישראל | מנחה |
| 2003- הווה | ארץ נהדרת | מנחה |
| 2004 | האקדמיה לצחוק | מנחה |
| 2004 | אהבה זה כואב | בתפקיד עצמו |
| 2004 | גארפילד: הסרט | גארפילד |
| 2005 | זומזום | בתפקיד עצמו |
| 2007 | בשורות טובות | בתפקיד עצמו |
| 2007 | האם אתה חכם יותר מתלמיד כיתה ו'? | מנחה |
| 2007 | הידוענים | דמויות שונות |
| 2007 | כוורת בסרט | בארי בנסון |
| 2010 | זוהי סדום | אלוהים |
| 2010 | מעצר בית | בתפקיד עצמו |
| 2011 | גם אנחנו רוצים תוכנית תחקירים | מנחה |
| 2014 | תכנית קיציס | מנחה |
| 2016 | עוד כותרות | מנחה |
| 2017 | מי יכול על ישראל | מנחה |
| 2017 ו 2019 | אלישע | איתן |
| 2021 | השמרטפים | מנחה |
הערות שוליים

↑  "ידיעות אחרונות", המוסף "7 לילות", 29 בינואר 1999
↑  ענת ביין-לובוביץ', ‏פרטנר חוזרת לפרסם בטלוויזיה - גם בזכיינית קשת, באתר גלובס, 3 באוגוסט 2016
↑  יפעת הללי, ‏יש לנו חתונה נהדרת: טלי מורנו ואייל קיציס בעל ואישה, באתר ‏מאקו‏, 15 באוקטובר 2009
↑  זוהר ישראל, ‏הבוגר, באתר ‏מאקו‏, 20 בדצמבר 2012
| ארץ נהדרת |
| --- | --- | --- |
| כותבים ראשיים ויוצרים | דוד ליפשיץ • מולי שגב • אסף שלמון |  |
| משתתפים קבועים | מריאנו אידלמן • ליאור אשכנזי • גיה באר גורביץ' • רועי בר-נתן • ירון ברלד • ליאת הר לב • עלמה זק • ערן זרחוביץ' • שחר חסון • תום יער • שני כהן • אורי לייזרוביץ' • יובל סמו • אלי פיניש • איל קיציס • אסי כהן • תמיר בר • אוראל צברי |  |
| משתתפי עבר | אורנה בנאי • אודי כגן • מאור כהן • דב נבון • יעל פוליאקוב • אילן פלד • טל פרידמן |  |
| הפקות ספין-אוף | זוהי סדום • הפרלמנט • עוד כותרות |  |
| ראו גם | ארץ נהדרת - דמויות • מתוקה מהחיים • שאולי ומלחמת האזרחים • שאולי • ניר וגלי • ערוץ הכיבוד • רועי כפרי |  |
אפרקסיה

| --- | --- |

 תחום:  psychomotor education 
 קישורים ומאגרי מידע
 eMedicine:  1136037 
 MeSH:  D001072
 סיווגים
 ICD-10:  R48.2 
 ICD-11:  MB4A 
 
אפרקסיה (באנגלית Apraxia) היא לקות מוטורית המתבטאת בהפרעה בתכנון התנועתי במוח. מקור ההפרעה הוא בנזק מוחי, ספציפית בקליפת המוח, המשבש את התכנון וההוצאה לפועל של פעולות מוטוריות וגורם לחוסר יכולת לארגן תנועות מדויקות. רמת הפגיעה תלויה ברמת הנזק המוחי. אפרקסיה המופיעה באופן מתון נקראת דיספרקסיה.
אפרקסיה יכולה להופיע בילדות (אפרקסיה וורבלית התפתחותית) והגורם לכך אינו ידוע או מאוחר יותר בחיים באופן נרכש (אפרקסיה נרכשת) עקב פגיעה מוחית, שבץ, דמנציה, מחלת אלצהיימר, גידול מוחי או מחלות ניווניות.
מקור המונח מן היוונית: ἀ- א-, שפירושה "חַסַר-" והמילה πρᾶξις פראקסיס - "תכנון", כלומר 'היעדר-תכנון'.
סוגי אפרקסיה

האפרקסיה מסווגת לקטגוריות לפי איברי הגוף או היכולות שנפגעו:
Limb-kinetic apraxia - חוסר יכולת להשתמש בגפיים (אצבעות, ידיים או רגליים) בקואורדינציה מדויקת.
Ideomotor apraxia (אפרקסיה אידיומוטורית) - אי יכולת לעקוב אחר פקודות קוליות או לחקות תנועות של אחרים או לעקוב אחר הצעות לתנועה.
Conceptual apraxia - בדומה לאפרקסיה אידיומוטורית, אי יכולת להשתמש בגפיים בקואורדינציה מדויקת, ובנוסף אי יכולת לבצע מטלות רב-שלביות.
Ideational apraxia - אי יכולת לתכנן תנועות מסוימות (כגון רצף הפעולות הדרוש להתלבשות או לרחצה).
Buccofacial apraxia (אפרקסיה בוקו-פציאלית) - אי יכולת להניע את הפנים והשפתיים לפי פקודה.
Constructional apraxia - אי יכולת להעתיק, לשרטט או לבנות דיאגרמות פשוטות.
Oculomotor apraxia - קושי להניע את העיניים לפי פקודה.
Verbal apraxia (אפרקסיה ורבלית, נקראת גם אפרקסיה מילולית או אפרקסיה של הדיבור) - אי יכולת לתכנן בצורה נאותה את רצפי הצלילים הנדרשים כדי להפיק מילה תקינה ושלמה.
בשל בעיות אלו עלולות להיווצר החלפות אותיות במילים הנאמרות על ידי בעל הלקות, לדוגמה, אמירת "תבת תלום", במקום "שבת שלום". בעיות דיבור אלו עשויות להביא לתסכול רב אצל המדבר שיודע מה הוא רוצה לומר ומבין כי לא מצליח לבצע זאת באופן מובן.
ראו גם

דיספרקסיה התפתחותית
אפאזיה
הערות שוליים

↑  אפרקסיה (apraxia), באתר אינפומד
↑  Childhood apraxia of speech, www.mayoclinic.org
↑  Apraxia: MedlinePlus Medical Encyclopedia, medlineplus.gov
↑  Definition of Apraxia, www.merriam-webster.com
↑  Beth Sissons, What is apraxia?, MedicalNewsToday, 2019
| --- | --- |
בקרת זהויות :  NDL: 00570969  NKC: ph849148 
ערך זה הוא קצרמרבנושא רפואה. אתם מוזמנים לתרום לוויקיפדיה ו.
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
אולפני פיינווד

| --- | --- |

 מידע כללי
 סוג:  אולפן קולנוע 
 מיקום:  אייבר (אנ'), אנגליה, הממלכה המאוחדת
 מדינה:  הממלכה המאוחדת הממלכה המאוחדת
 בעלים:  Pinewood Group 
 הקמה ובנייה
 תקופת הבנייה:  ?–1935
 תאריך פתיחה רשמי:  30 בספטמבר 1936
 
 קואורדינטות:  51°32′55″N 0°32′06″W﻿ / ﻿51.548611111111°N 0.535°W﻿ / 51.548611111111; -0.535
 אתר רשמי
 he
 
אולפני פיינווד (באנגלית: Pinewood Studios) הם אולפני קולנוע וטלוויזיה בריטיים הממוקמים באייבר (אנ') שבאנגליה. במרוצת השנים שימשו האולפנים בסיס להפקות קולנוע רבות, כולל זיכיונות הסרטים של ג'יימס בונד.
האולפנים תוכננו על ידי צ'ארלס בוט (אנ') בשנת 1934 ונבנו תוך שנים עשר חודשים. ב-30 בספטמבר 1936 נפתחו האולפנים באופן רשמי.
בשנת 1976 נבנתה בשטח האולפנים במה 007 (אנ'), ששימשה את סרטי ג'יימס בונד. ביוני 1984 נשרפה הבמה עד היסוד, אך כעבור חצי שנה, בינואר 1985, היא נבנתה מחדש ונקראה על שם אלברט ברוקולי, שהפיק את סרטי ג'יימס בונד הראשונים יחד עם הארי זלצמן. הדבר נעשה זמן קצר לפני תחילת צילומי הסרט "רצח בעיניים".
ב-30 ביולי 2006 נשרפה במה 007 כליל, זמן לא רב לאחר סיום צילומי הסרט "קזינו רויאל". כעבור חודשיים, בספטמבר, היא נהרסה, אך נבנתה שוב מחדש תוך פחות מחצי שנה.
ב-4 ביוני 2019, במהלך צילומי הסרט "לא זמן למות" נפגעה הבמה משלושה פיצוצים. אחד מאנשי הצוות נפצע.
הערות שוליים

1 2  Pinewood Studios Official Opening Date
↑  חיים איסרוביץ, ‏פיצוץ עז באתר הצילומים של הסרט ה-25 של ג'יימס בונד, איש צוות נפגע, באתר מעריב אונליין, 6 ביוני 2019
| --- | --- |
בקרת זהויות :  NLI: 987007322669705171  LCCN: nr88004636  MusicBrainz: f419dcf2-34ff-482b-923e-3bf0cbc8ddea  VIAF: 126012769   WorldCat (עם VIAF): 126012769
מתכנת

מהנדס תוכנה כותב קוד בשפת התכנות JavaScript
מְתַכְנֵת (לעיתים תָּכְנִיתָן או תַּכְנָת) הוא אדם העוסק בתכנות, כלומר בפיתוח ובתחזוקה של תוכנה למחשבים על ידי קידוד (כלומר כתיבה או שינוי של קוד) בשפת תכנות אחת או יותר.
הכשרה

העוסקים בתחום בישראל אינם נדרשים להסמכה רשמית כלשהי כדי לכנות עצמם "מתכנתים", אך בקרב המעסיקים יש הדורשים ממועמדים לעבודה השכלה אקדמית בתחום.
הכשרתם של מתכנתים נעשית במסלולים אחדים:
באוניברסיטאות ובמכללות, בעיקר במסגרת החוגים למדעי המחשב ולהנדסת תוכנה.
בבתי ספר להנדסאים.
בקורסים הניתנים במוסדות להדרכת מתכנתים.
מסלול הכשרה בולט של מתכנתים בישראל הוא קורס תכנות של צה"ל.
למתכנתים מסלולי התמחות בשלושה מישורים:
בהתאם לתחום הטכנולוגי שבו הם עוסקים: מתכנתי מערכות הפעלה, מתכנתי מערכות מידע, מתכנתי זמן אמת, מתכנתי אפליקציות מובייל ועוד.
בהתאם לשפות התכנות שבהן הם משתמשים.
בהתאם לתחום היישום שבו הם עוסקים: בנקאות, משאבי אנוש, משחקי מחשב וכדומה.
התכנות הוא מקצוע דינמי ביותר, המצריך את העוסקים בו להתעדכנות מקצועית מתמדת. התעדכנות זו נעשית באמצעות כנסים מקצועיים והשתלמויות, בקבוצות וקהילות אינטרנט (כמו במדיה חברתית) ועוד.
מפתח תוכנה

מפתח תוכנה הוא אדם או ארגון אשר עיקר עבודתם ממוקדת בתהליך פיתוח תוכנות, תחום נרחב יותר של תכנות מחשבים או בעל תחום התמחות בניהול פרויקטים (Project manager). אדם זה יכול לתרום לראייה הכוללת של הפרויקט ברמת היישום במקום ברמת הרכיב או משימות תכנות בודדות.
שמות נוספים בהם משתמשים לעיתים קרובות באותו הקשר הם אנליסט תוכנה (Software analyst) ומהנדס תוכנה (Software engineer).
מתכנתים ידועים

עדה לאבלייס, שעבדה בשיתוף פעולה עם צ'ארלס בבג', נחשבת למתכנתת הראשונה, משום שבשנת 1843 כתבה תוכניות למחשב שבאבג' תכנן. באבג' לא הצליח לממש את המכונה שתכנן, וממילא לא יכלה עדה לאבלייס לבצע את התוכניות שכתבה, אך אין זה שולל ממנה את זכות הראשונים לעיסוק במקצוע זה.
רות טייטלבאום, פראנסס ספנס, מתכנתות אניאק
גרייס הופר, מראשוני המתכנתים, כתבה את המהדר הראשון.
ביל גייטס ופול אלן, מייסדיה של חברת מיקרוסופט, החלו את דרכם כמתכנתים שעסקו בפיתוח של שפות תכנות.
ביארנה סטרוסטרופ, מפתח שפת C++.
ג'יימס גוסלינג, אביה של שפת התכנות Java.
דונלד קנות', מחבר סדרת הספרים The Art of Computer Programming, אבי שיטת התכנות האוריינית CWEB ויוצרה של מערכת הסְּדר TeX.
דן בריקלין, יוצרה של תוכנת הגיליון האלקטרוני VisiCalc, התוכנה שהפכה את ה-Apple II ממחשב לחובבים לפריט חובה לעסקים.
דניס ריצ'י, שפיתח ביחד עם קן תומפסון את שפת C ומערכת ההפעלה יוניקס.
טים ברנרס-לי, ממציא ה-World Wide Web.
לינוס טורבאלדס, מפתחה של ליבת (kernel) לינוקס.
ריצ'רד סטולמן, מייסד תנועת התוכנה החופשית, והמתכנת המקורי של Emacs.
ארון שוורץ, פעיל חברתי, מסאי ופעיל פוליטי אמריקאי ממוצא יהודי. שנעצר בעקבות חשדות להורדה שיטתית של עותקים דיגיטליים של מאמרים אקדמיים מאתר JSTOR, וב-11 בינואר 2013 נמצא שוורץ תלוי ומת בדירתו.
שון פנינג, מפתח השירות נפסטר.
מארק צוקרברג, מייסד אתר פייסבוק ומתכנת הגרסה הראשונית שלו.
ראו גם

מונחים בתוכנה
מפתח רשת
יום המתכנת
לקריאה נוספת

דוד שי, "מתכנתים בעולם רב ממדי", משאבי אנוש, יולי 2004.
הערות שוליים

↑  תָּכְנִיתָן, באתר האקדמיה ללשון העברית
| --- | --- |
בקרת זהויות :  NLI: 987007545774505171  GND: 4175854-7  LCCN: sh85029522  NDL: 01154890  NKC: ph884924 
עדה לאבלייס - נחשבת למתכנתת הראשונה בעולם
גמביט המלכה (סדרת טלוויזיה)

| --- | --- |

 מבוסס על:  הספר "גמביט המלכה" מאת וולטר טוויס
 סוגה:  דרמה
 יוצרים:  סקוט פרנק, אלן סקוט 
 כותבים:  סקוט פרנק 
 בימוי:  סקוט פרנק 
 שחקנים:  אניה טיילור-ג'וי (בת' הרמון)  Richard Waugh  סופי מקשירה  Iskander Madjitov  Janina Elkin  Marian Meder  ויליאם הורברג  Sergio Di Zio  Ryan Wichert  Max Krause  Eloise Webb  מוזס אינגרם  תומאס ברודי-סאנגסטר  כריסטיאן סיידל  מריאל הלר  ביל קאמפ  מרצין דורוצ'ינסקי  רבקה רוט  Akemnji Ndifornyen  קלואי פירי  פטריק קנדי  הארי מלינג  ג'ייקוב פורצ'ן-לויד 
 פסקול:  The Queen's Gambit – Music from the Netflix Limited Series 
 ארץ מקור:  ארצות הברית 
 שפות:  אנגלית
 מקום התרחשות:  קנטקי, לאס וגאס, פריז, מוסקבה, ניו יורק, לקסינגטון 
 תקופת התרחשות:  שנות ה-60 של המאה ה-20, שנות ה-50 של המאה ה-20 
 מספר עונות:  1 
 מספר פרקים:  7
 הפקה
 הפצה:  נטפליקס 
 אתר צילומים:  קיימברידג', Yakhroma, ברלין 
 מוזיקה:  קרלוס רפאל ריברה 
 אורך פרק:  46–67 דקות
 שידור
 רשת שידור:  Netflix
 תקופת שידור מקורית:  23 באוקטובר 2020 
 קישורים חיצוניים
 https://www.netflix.com/title/80234304
 דף התוכנית ב-IMDb
 
גמביט המלכה (באנגלית: The Queen's Gambit) היא סדרה מוגבלת מסוגת דרמת נעורים תקופתית אמריקאית, שפותחה על ידי סקוט פרנק (אנ') ואלן סקוט על פי רומן בשם זה מאת וולטר טוויס משנת 1983. הסדרה עלתה לשידור ב-23 באוקטובר 2020 בנטפליקס. הסדרה מתארת ילדת פלא בשחמט בשם אליזבת' (בת') הרמון בשנות ה-60 בארצות הברית, החל מילדותה כיתומה בבית יתומות, דרך התמודדותה עם סמי הרגעה והתמכרות לאלכוהול, ועד עלייתה המטאורית כאלופת שחמט. הסדרה זכתה בפרס אמי ובפרס גלובוס הזהב למיני-סדרה הטובה ביותר.
מהרומן ועד סדרת הטלוויזיה

הסדרה מבוססת על ספרו של וולטר טוויס באותו שם, שהוא רומן מתח פסיכולוגי העוסק בחייה של ילדת פלא בשחמט. הרומן יצא לאור לראשונה בשנת 1983 על ידי רנדום האוס, ולאחר מכן פורסם שוב בשנת 2003 בהוצאת וינטג'. הרומן עוסק בנושאים כגון פמיניזם, שחמט, התמכרות לסמים ואלכוהוליזם. אחד החששות העיקריים שעולה ברומן הוא ההשפעה הנפשית של גאונות על אישה. טוויס דן בחשש זה בריאיון מ-1983. הרומן מתאר ילדת פלא בשחמט בשם אליזבת' (בת') הרמון, החל מילדותה כיתומה בבית יתומות, דרך התמודדותה עם סמי הרגעה והתמכרות לאלכוהול, ועד עלייתה המטאורית כאלופת שחמט. היתומה בת השמונה בת' הרמון שקטה וזועפת, ולפי הופעתה הצעירה אינה ראויה לציון, עד שהיא משחקת את משחק השחמט הראשון שלה. חושיה הולכים ומתחדדים, כשרונה בולט, ולראשונה בחייה היא מרגישה בשליטה מלאה. בגיל שש עשרה היא מתמודדת באליפות ארצות הברית הפתוחה בשחמט. אך ככל שהיא מחדדת את כישרונה בשחמט, ההימור שלה עולה, בידודה הופך למפחיד יותר, והמחשבה על בריחה הופכת מפתה יותר.
בשנת 1983 נעשה ניסיון להפוך את הרומן לסרט עלילתי, כשעיתונאי ה"ניו יורק טיימס" ג'סי קורנבלוט רכש את הזכויות לתסריט. כאשר הסופר טוויס מת בשנת 1984, נמכרו הזכויות על הסרט לאולפן אחר, אך הפרויקט בוטל בשל חששות כלכליים. בשנת 1992 רכש התסריטאי הסקוטי אלן שיאץ' את הזכויות לתסריט. בין הבמאים שהיו מעורבים בשלב כלשהו בפרויקט היו מייקל אפטד וברנרדו ברטולוצ'י, אך כל אחד מהם עבר בסופו של דבר לפרויקטים אחרים. בשנים 2007 ו-2008 עבד שיאץ' עם הית' לדג'ר במה שהיה אמור להיות הופעת הבכורה של לדג'ר כבמאי ומי שהיה אמור לככב לצד אליוט פייג'. צילומי הפקה וצילומים עיקריים תוכננו לסוף שנת 2008, אך הוקפאו עם מותו של לדג'ר. במרץ 2019 הזמינה נטפליקס סדרה בת שבעה פרקים המבוססת על הרומן. סקוט פרנק הוא התסריטאי, הבמאי והמפיק בפועל, ואניה טיילור-ג'וי מגלמת את בת' בתפקיד הראשי.
בעקבות הצלחתה של סדרת הטלוויזיה תורגם הרומן לעברית.
עלילה

הסדרה מגוללת את חייה של ילדת פלא גאונת שחמט בשם בת' הרמון, מגיל 8 עד 22, כשהיא נאבקת בהתמכרויות לסמי הרגעה ולאלכוהול, לצד הצלחותיה כאלופת שחמט.
עלילת הסדרה מתרחשת מסוף שנות ה-50 של המאה ה-20 ועד סוף שנות ה-60.
בת' הרמון בת השמונה ניצלה מתאונת דרכים שבה נהרגה אמהּ. היא מועברת לבית יתומות שבו היא מתחברת עם ג'ולין המבוגרת ממנה בשנים אחדות. במרתף בית היתומות היא רואה את השרת, מר שייבל, מול לוח שחמט, ומפצירה בו שילמד אותה את המשחק. הוא נענה לבקשתה, וכעבור משחקים אחדים היא מנצחת אותו. הוא מפגיש אותה עם מנהל מועדון השחמט המקומי, והיא מנצחת בקלות את כל חברי המועדון. בית היתומות נותן מדי יום ליתומות שבו סמי הרגעה, ובת' מתמכרת להם. לאחר שהמדינה אוסרת מתן סמי הרגעה לילדים, בת' פורצת לחדר שבו נותרו סמי ההרגעה, ומתעלפת לאחר שלקחה מנת יתר. כעונש נאסר עליה לשחק שחמט.
לאחר שנים אחדות היא מאומצת על ידי זוג חשוך ילדים אלמה ואלסטון ויטלי מלקסינגטון שבקנטקי. בביתה החדש בת' מגלה שאמה משתמשת באותם סמי הרגעה שניתנו לה בבית היתומות, והיא לוקחת מסמים אלה לעצמה. היא נרשמת לתחרויות שחמט, ומנצחת ברבות מהן. היא מתיידדת עם אחדים ממתחריה – הארי בלטיק, בני ווטס וטאונס, שבו היא מתאהבת. אלסטון ויטלי עוזב את הבית, ובת' נשארת עם אלמה, שמעודדת אותה להמשיך בתחרויות שחמט שנושאות פרס כספי למנצח.
ב-1966 בת' משתתפת בתחרות ארצות הברית בלאס וגאס שם היא פוגשת שוב את טאונס, שהפך לעיתונאי שחמט. בתחרות היא מפסידה לבני ווטס. בת' טסה עם אמה למקסיקו סיטי, שם האם מבלה עם חבר לעט מקומי. בת' מנצחת במשחקים אחדים, אך מפסידה לאלוף הרוסי, וסילי בורגוב. כשהיא חוזרת לחדרה במלון, היא מגלה שאמה נפטרה, והרופא קובע שסיבת המוות היא דלקת כבד, שהוחמרה עקב שתייה המופרזת.
בת' חוזרת לביתה שבקנטקי, ומארחת בו את הארי בלטיק, שמעביר אליה את כל הידע שלו בשחמט. הוא מביע את אהבתו לה אך היא לא מגלה עניין בכך והוא נפרד ממנה. בשנת 1967 בת' מתחרה באליפות ארצות הברית ומנצחת את מתחריה. ערב משחק הגמר שלה מול בני ווטס הוא מזמין אותה לסדרת משחקי בליץ ומנצח בכולם, אך למחרת היא מנצחת אותו במשחק הגמר וזוכה באליפות.
בת' יוצאת לתחרות בפריז, וערב משחק הגמר מול בורגוב מתפתה להשתכר עם ידידתה קלאו. במשחק עצמו בורגוב מנצח אותה פעם נוספת.
ג'ולין מגיעה לביתה של בת' ומודיעה לה שמר שייבל נפטר. שתיהן משתתפות בהלווייתו, ובת' נרגשת לגלות שהוא אסף קטעי עיתונות המדווחים על הצלחתה. בת' מוותרת על מימון מקרן נוצרית לאחר שבתמורה הקרן דורשת ממנה הצהרה פומבית בעלת אופי דתי. במקום זאת היא מקבלת הלוואה מג'ולין למימון נסיעתה למוסקבה.
בת' יוצאת לתחרות במוסקבה, ומפתיעה בניצחונותיה על שחמטאים נודעים. הקהל הרוסי מקבל את בת' בהתלהבות רבה, והיא שמחה לגלות שגם טאונס הגיע לסקר את התחרות. במשחק הגמר היא פוגשת פעם נוספת את בורגוב. לאחר שעות אחדות בורגוב מבקש הפסקה. בבוקר שלפני המשך המשחק מתקשר אליה בני ווטס מניו יורק ומספר לה שהוא וחבריה הנוספים נתחו את האפשרויות להמשך המשחק, ומציג לה את האפשרויות. בהמשך המשחק היא מנצחת את בורגוב. בדרכה לשדה התעופה היא עוברת בשדרה שבה מתרכזים תושבים למשחקי שחמט ומצטרפת למשחק אתם.